РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/336-13

16. јануар 2015. године

Б е о г р а д

ЗАПИСНИК

15. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 15. ЈАНУАРА 2015. ГОДИНЕ

Седница је почела у 11,00 часова.

Седницом је председавала мр Александра Јерков, председница Одбора.

Седници су присуствовали чланови Одбора: Љубиша Стојмировић, Марко Атлагић, Ирена Алексић, Владимир Орлић, Невенка Милошевић, Јелисавета Вељковић, Нинослав Стојадиновић, Милена Бићанин, Риза Халими, Милета Поскурица, Небојша Петровић, Анамарија Вичек и Олена Папуга.

Седници Одбора су присуствовали заменици чланова Одбора: Гордана Топић (Жарко Обрадовић) и Милетић Михајловић (Дијана Вукомановић).

Седници Одбора није присуствовао Милан Кнежевић, нити његова заменица.

Д н е в н и р е д

1. Разматрање Предлога листе кандидата за избор чланова Националног савета за високо образовање.

2. Разно.

Пре преласка на разматрање дневног реда Одбор је, без примедби, усвојио записник 13. седнице Одбора (13 гласова за, један уздржан) и записник 14. седнице Одбора (14 гласова за, један уздржан).

 Прва тачка дневног реда - **Разматрање Предлога листе кандидата за избор чланова Националног савета за високо образовање**

Александра Јерков,јеу оквиру прве тачке дневног реда подсетила чланове Одбора на ток, процедуру и улогу Одбора у вези са избором листе кандидата чланова Националног савета за високо образовање.

 Нинослав Стојадиновић, је истакао да су овлашћени предлагачи поднели јединствену листу и да самим тим Народној скупштини није остављена могућност да бира између више кандидата. Он је критиковао такву праксу. Напоменуо је да према његовом мишљењу нису равномерно заступљени представници свих факултета (из различитих области) што би да je случај, допринело квалитетнијем сагледавању проблема и њиховом решавању, као и да има доста кандидата који су у пензији тј. нису активни у настави већ дужи низ година. На крају је рекао, да постоји могућност да кандидат под редним бројем 16, уколико буде био изабран, буде у сукобу интереса с обзиром на функције које тренутно обавља.

 Милетић Михајловић, је констатовао да је законска процедура испоштована, али да нажалост нема више кандидата од броја који се бира као и да КОНУС није водио довољно рачуна о структури кандидата. С обзиром на чињеницу да је и овог пута достављена јединствена листа сугерисао је да Одбор приликом наредне измене закона угради одредбу којом би предагачи били обавезни да предложе више кандидата, с чиме се Александра Јерков сложила.

 Марко Атлагић, је подсетио на чињеницу да је и раније инсистирано да се предложи више кандидата, али да је и овог пута КОНУС доставио јединствену листу. Као озбиљан проблем истакао је, да међу кандидатима нема педагога, а ово, с обзиром да је педагогија у високом школству веома важна. Рекао је да у целини прихвата предлог листе, али је за то да Одбор упути неку врсту препоруке да се приликом наредног предлагања достави више кандидата од оног броја који се бира.

 На крају дискусије, **Одбор је једногласно (16 гласова) одлучио да предложи Народној скупштини да утврђене листе кандидата, заједно са њиховим биографијама, достави Народној скупштини као збирну листу четири овлашћена предлагача, јер су се стекли услови за спровођење поступка за избор 21 члана Националног савета за високо образовање на период од четири године, по хитном поступку у складу са чланом 167. Пословника.**

 За известиоца Одбора на седници Народне скупштине одређена је председница Одбора, мр Александра Јерков.

Друга тачка дневног реда – **Разно**

Александра Јерков, је у оквиру друге тачке дневног реда информисала чланове Одбора да је уочи новогодишњих празника имала контакт са кабинетом Срђана Вербића, министра просвете, науке и технолошког развоја, и да је том приликом уочен проблем у вези са применом члана 13. став 3. тачка 5. Закона о основама система образовања и васпитања.Наиме, приликом предлагања кандидата од стране овлашћених предлагача из ове тачке, предложен је већи број наставника – наставног особља високошколских установа, а не наставника – запослених у установама предшколског, основног и средњег образовања, што је према преовлађујућем мишљењу била интенција законодавца. Због тога је неопходно донети аутентично тумачење овог члана. С тим у вези, рекла је да је она као председница Одбора припремила **Предлог за доношење аутентичног тумачења одредаба члана 13. став 3. тачка 5. Закона о основама система образовања и васпитања** и да предлаже да га чланови Одбора, након што се с њим упознају, потпишу и доставе Одбору за уставна питања и законодавство на разматрање.

 Љубиша Стојмировић, сложио се са председницом Одбора, пре свега из разлога што је у разговорима које је водио са наставницима – запосленима у установама предшколског, основног и средњег образовања упозорен на овај проблем.

 Нинослав Стојадиновић, је подржао овај предлог, између осталог и због тога што је у законодавствима других земаља ова пракса такође примењена.

 Марко Атлагић, је подржао подношење предлога за доношење аутентичног тумачења одредаба члана 13. став 3. тачка 5. Закона о основама система образовања и васпитања и додао да би у циљу проналажења квалитетнијег материјалног решења, Одбор требало да размотри могућност измене овог члана имајући у виду да је у досадашњој пракси било доста злоупотреба приликом предлагања кандидата.

 Након дискусије чланови Одбора су се договорили да потпишу предлог за доношење аутентичног тумачења одредаба члана 13. став 3. тачка 5. Закона о основама система образовања и васпитања и поднесу га Одбору за уставна питања и законодавство на разматрање.

 Александра Јерков, је даље информисала чланове Одбора да је у току расправа **о Нацрту Закона о уџбеницима** и да сходно договору с једне од претходних седница Одбора, предлаже да се у договору са представницима Министарства просвете, науке и технолошког развоја за наредну седницу припреми Информација о току расправе овог закона, као и да се припреми предлог одлуке о организовању Јавног слушања на ову тему. За јавно слушање била би актуелна и тема о спречавању насиља на спортским приредбама.

 Марко Атлагић, је изнео мишљење да би Одбор требало да се изјашњава о представкама грађана које добија имајући у виду значај њиховог садржаја.

 Након дискусије у вези са изнетим, у којој су учествовали Александра Јерков, Љубиша Стојмировић, Владимир Орлић и Невенка Милошевић, **Одбор је закључио да се формира радна група у саставу: Марко Атлагић, координатор, Александра Јерков, члан, Милена Бићанин, Владимир Орлић и Риза Халими. Задатак радне групе био би да разматра представке** које су упућене Одбору и да једном месечно пред чланове Одбора изнесе предлог поступања с тим у вези.

 Седница је завршена у 12 часова и 20 минута.

 СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Драгомир Петковић мр Александра Јерков